Nafarroako Parlamentuko Mahaiak, 2019ko urtarrilaren 21ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Izquierda-Ezkerrako foru parlamentarien elkarteak aurkezturiko mozioa, zeinaren bidez Hezkuntza Departamentua premiatzen baita Lehen Hezkuntzako ikasketak eta ordutegia arautzen dituen foru araudia alda dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2019ko urtarrilaren 21ean

Lehendakaria: Ainhoa Aznárez Igarza

MOZIOAREN TESTUA

Izquierda-Ezkerrako foru parlamentarien elkarteak, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatu eta bozkatzeko.

Azken urteotan Irakaskuntza Publikoko irakasleei, ikasleei eta ikastetxeen antolamenduari eragin dieten murrizketez gain, arian-arian aldatu da ikasketen ordutegiaren antolamendua –zehazki, Lehen Hezkuntzakoa–, eta horrek berekin ekarri du irakasleen lan- nahiz irakaste-baldintzak okertzea eta zailtasunak areagotzea ikastetxeen antolamenduari dagokionez, ikasleen ikaskuntza-baldintzak ezertan ere hobetu gabe.

Curriculumaren dekretuan eta Lehen Hezkuntzako –ez, ordea, Bigarren Hezkuntzako– ikasleen ordutegian curriculum-arloetako ordu-banaketarenean egindako aldaketen ondorioz heldu zen 50 minutuko 28 lan-saio ezartzea derrigorrez Irakakuntza Publikoko ikastetxeentzat, irakasleentzat eta ikasleentzat. Ondorioz, ikastetxeek galera handia pairatu zuten antolamentu-autonomiaren arloan.

Gaur egun eskola-lanaldi ezberdinak daude (jarraitua, malgua eta arrunta); halatan, lan-saioen kopurua eta horien iraupena aldatu egiten dira. Argi dago, beraz, erreferenterik onena dela ordu eta zatiki batasuna.

Agerikoa da malgutu egin beharra dagoela, Haur eta Lehen Hezkuntzako ikastetxe publikoetako lan-saioen kopuruari eta iraupenari dagokienez, ikasleen ordutegia ezartzen duen araudia, halako moduan non ikastetxe bakoitzak antolatuko baitu, bakoitzak bere baldintzen eta antolamendu-autonomiaren arabera, asteko ordutegia. Betiere, Nafarroan arlo edo irakasgai bakoitzerako oinarrizko araudia ezartzen duen aginduzko curriculum-pisua errespetatuz.

Erabaki proposamena:

Nafarroako Parlamentuak Nafarroako Gobernuko Hezkuntza Departamentua premiatzen du Nafarroako Foru Komunitateko Lehen Hezkuntzako ikastetxeetako irakaskuntzak eta ordutegia arautzen dituen foru araudia alda dezan, halako moduan non ikastetxeei behar adinako antolamendu-autonomia emanen baitzaie ikasleen asteko ordutegia ezartzeko eta errespetatu eginen baita oinarrizko araudian curriculum-arlo bakoitzarentzat aginduzkoa den curriculum-pisua.

Iruñean, 2019ko urtarrilaren 14an

Foru parlamentaria: Marisa de Simón Caballero